અંગ્રેજી અખબાર ધ ઈકોનોમિકસ ટાઈમ્સના જણાવ્યા અનુસાર એઆઈએડીએમકે તરફથી જારી કરવામાં આવેલી એક યાદીમાં જણાવવામાં આવ્યું છે કે તામિલનાડુના મુખ્યપ્રધાન જયલલિતાનાં નિધનના સમાચાર સાંભ‍ળતાં તેના આઘાતમાં સરી પડેલા કુલ 77 લોકોનાં મોત થયાં છે. અત્રે ઉલ્લેખનીય છે કે જયલલિતાના સમર્થકો તેમને ભગવાનની જેમ પૂજે છે. કેન્દ્રીય ગુપ્તચર એજન્સીએ અત્યાર સુધી 30 લોકોનાં મોત અને ચાર લોકોએ આપઘાતનો પ્રયાસ કર્યો હોવાનું જણાવ્યું છે. જ્યારે એઆઈએડીએમકે રાજ્યના વિવિધ વિસ્તારોમાં 77 લોકોનાં મોત થયા હોવાનો દાવો કર્યો છે. જયલલિતાના મોત બાદ કથિત રીતે સળગી જવાનો પ્રયાસ કરનારા પાર્ટીના પદાધિકારી તથા પોતાની આંગળીઓ કાપી નાખનારા લોકોને પાર્ટીએ 50-50 હજારનું વળતર આપવા જાહેરાત કરી છે.